text: Frivillige brandværn i fare
  26 maj 2014 kl. 13.48
  De fire borgmestre og et folketingsmedlem kæmper for at bevare de frivillige sønderjyske brandværn.
  Det danske beredskab skal reformeres, og her er der lagt op til, at de frivillige sønderjyske brandværn skal nedlægges.
  De fire borgmestre i Sønderborg, Tønder, Haderslev og Aabenraa siger alle, at de frivillige brandværn løser deres opgaver på bedste og billigste vis.
  Nu er Venstres lokale folketingsmedlem, Ellen Trane Nørby, Sønderborg, gået ind i sagen:
  - Det er jo ikke nogen hemmelighed, at vi har en regering, der meget ofte har overset vores landsdel i deres generelle politik. Først skulle vi vinke farvel til sergentskolen i Sønderborg, så lod regeringen Togfond DK køre uden om grænselandet, og nu vil de nedlægge vores frivillige brandværn, der er en del af vores landsdels kultur og historie gennem 130 år. Det understreger, hvor lidt forståelse den nuværende regering har for de områder af landet, der ligger uden for de største byer, og derfor vil jeg nu bede forsvarsministeren om at give en garanti for, at vi kan bevare vores frivillige brandværn, siger Ellen Trane Nørby.
  